જોકે ભાજપે નીતિશ કુમારને પાડી દીધા બાદ હવે નિશાન મમતા પર છે. પશ્ચિમ બંગાળમાં ભાજપના મતોની ટકાવારી વધી છે. પૂર્વના નાના રાજ્યોમાં પણ ભાજપના દ્વાર ખૂલ્યાં છે, પણ પશ્ચિમ બંગાળ મોટું અને અગત્યનું રાજ્ય છે. તેની મમતાને ભાજપે તરત ફટકો પણ માર્યો. મમતા સાથે વર્ષોથી રહેલાં અને તૃણમૂલ કોંગ્રેસની સ્થાપનામાં અગત્યની ભૂમિકા ભજવનારા મુકુલ રોયને ભાજપે પોતાના પક્ષમાં લઈ લીધાં છે. મુકુલ રોય છેલ્લાં કેટલાક સમયથી મમતાથી નારાજ હતાં. એક સમયના નિકટ સાથી તેઓ હતાં, પણ સત્તા મળ્યાં પછી મમતા આસપાસ નવું વર્તુળ ઊભું થયું. મમતાના ભત્રીજાનું મહત્ત્વ વધ્યું અને શારદા ચીટફંડમાં ભત્રીજાનું નામ આવ્યું તે પછી મુકુલ રોય માટે મૌન રહેવું મુશ્કેલ હતું. ગયા મહિને જ મુકુલ રોયે રાજીનામું આપી દીધું હતું. પક્ષે તેમને છ વર્ષ માટે સસ્પેન્ડ પણ કર્યાં. ઉદ્ધવની મુલાકાત પછી તરત જ મુકુલ રોય ભાજપમાં જોડાઈ ગયાં. મમતા એક ચાલ ચાલ્યાં. ભાજપ પણ એક ચાલ ચાલ્યો. રમત એ રીતે આગળ વધી રહી છે.